תחנת הרכבת באר שבע – מרכז

תחנת הרכבת באר שבע – מרכז היא תחנת נוסעים של רכבת ישראל הממוקמת בעיר באר שבע על שלוחה של מסילת הדרום בסמוך לתחנה המרכזית של באר שבע ונמצאת במרחק הליכה מקניון הנגב ומקניון קריית הממשלה. התחנה מהווה כתחנת קצה לרכבות המגיעות מכיוון צפון.

היסטוריה
תחנת הרכבת נפתחה ב-20 בספטמבר 2000 ועד מהרה זכתה לקהל נוסעים נרחב בשל מיקומה בלב העיר ובסמוך למספר רב של מרכזים מסחריים.

מפתיחתה בשנת 2000 עד לפתיחת תחנת דימונה בשנת 2005, הייתה זו תחנת הנוסעים הדרומית ביותר של רכבת ישראל. גם כיום נותרה התחנה תחנת קצה משום שהנסיעות לדימונה יוצאות מתחנת הרכבת באר שבע – צפון / אוניברסיטה הנמצאת כחמישה קילומטרים מצפון לה.

בשנת 2001, עקב צפיפות רבה שנוצרה ברכבות היוצאות מתחנה זו, הוכפל מספר הרכבות היוצאות ובאות לתחנה, כך שבכל שעה יוצאת רכבת.

ביולי 2012 החלה רכבת ישראל להפעיל בשעות העומס שתי רכבות בשעה מהתחנה לכיוון צפון – רכבת מאספת שעוצרת בכל התחנות בקו, וברוב שעות היום ממשיכה לחיפה ולנהריה, ורכבת מהירה שעוצרת רק בתחנות באר שבע צפון, קריית גת, תחנות תל אביב ומסיימת את נסיעתה בתחנת הרצליה. זמן הנסיעה ברכבת זו מבאר שבע מרכז לתל אביב ההגנה אורך כשעה בלבד.

בתאריך 18 בספטמבר 2022 הוחלט לסגור את תחנת באר שבע מרכז במוצאי שבת ועד להודעה חדשה זאת בגלל עבודות החשמול.

מבנה התחנה
התחנה עוצבה על ידי האדריכל אלי ארמון. התחנה היא מעין מבנה של "באר" בחיפוי אבן מצפה מקומית, כזו שלא עברה עיבוד. עמודי הפלדה הם כמו עצים הנושאים את חלון הגג מבפנים ואת הסככות מבחוץ, וכך נוצר מעין "בוסתן". בתחנה נמצאת גם רפליקה של גשר הרכבת הטורקי על נחל באר שבע, התאפיין בקשתות אבן רחבות. מתחת ל"גשר" מוצבות מכונות הכרטוס ובקרת הכניסה לרציפים, וכך נוצרו שערים מקושתים המקשרים בין הרציפים ובין בניין הטרמינל שבו נוצרה "הבאר".

במשך חמש שנות קיומה, הונחו בתחנה שתי מסילות בסמוך לשני רציפים. ב-2006 החלה תוכנית שדרוגים לתחנה, שבין היתר כללה הנחת שתי מסילות נוספות בסמוך לשני רציפים חדשים, הרחבת מפלס הרציפים, בניית גגונים מעל הרציפים והתקנת דלתות אוטומטיות בכניסה אליהם. בשנת 2011 סיימו את עבודות הרציפים הנוספים ורכבות החלו להיכנס אף אליהם.

בטקס חגיגי, שנערך ב-27 באוקטובר 2014, בהשתתפות ראש העירייה רוביק דנילוביץ', ומאות נכבדים, נחנכה כיכר נאוי על שם ראש העירייה אליהו נאוי, המהווה את מתחם התחבורה המטרופוליני החדש בבאר שבע, שמחבר את התחנה המרכזית (טרמינל באר-שבע) ותחנת הרכבת באר שבע מרכז.

מרכז|547x547 פיקסלים

בשנת 2019 החלו עבודות להקמת רציף חמישי בתחנה. העבודות הסתיימו בשנת 2022. בזכות הוספת הרציף החדש מתאפשר דיור רכבות נוסף בתחנה והיא תוכל לשרת כמות רכבות נוסעים גדולה יותר בשעה.

שירות רכבות בתחנה

מהתחנה יוצאות רכבות פעם בשעה לנהריה דרך קריית גת, לוד, תל אביב, חיפה והקריות. כל חלקו של קו זה הוא מאסף (פרט לחלקו הישיר מהרצליה ועד לחיפה), מכאן שמו הדרומי של קו זה הוא "קו הנגב המזרחי". לעיתים יוצאת מהתחנה רכבת בגרסה מקוצרת של הקו לתחנת תל אביב – סבידור מרכז.
מהתחנה יוצאות רכבות בשעות השיא פעם בשעה לכרמיאל דרך קריית גת, לוד, תל אביב, חדרה מערב, חיפה והקריות.
בעבר יצאו מהתחנה רכבות לאשקלון דרך תחנות הנגב המערבי שהמשיכו לנתניה בשעות השיא ולתל אביב סבידור מרכז בשעות השפל. החל מספטמבר 2025 יוצאות מהתחנה רכבות פעם בשעה לאופקים.
בעבר עד להפסקת השירות יצאו מהתחנה רכבות בקו הלילי באר שבע - ראשון לציון משה דיין - תל אביב ההגנה.
 בעבר עד להפסקת השירות יצאו מהתחנה רכבות בקו הלילי באר שבע מרכז - לוד - נתב"ג - תל אביב ההגנה.

קווי אוטובוס העוברים בתחנה
התחנה ממוקמת בסמוך לתחנה המרכזית של באר שבע. בה מופעלים קווי אוטובוס בין עירוניים של אגד,  דן בדרום ומטרופולין, אלקטרה אפקים, קווים וקווי אוטובוס עירוניים של דן באר שבע.

גלריה

קישורים חיצוניים


 תחנת הרכבת באר שבע מרכז באתר רכבת ישראל
 תחנת רכבת באר שבע מרכז באתר ארמון אדריכלים


הערות שוליים

קטגוריה:באר שבע: תחנות רכבת
באר שבע מרכז
קטגוריה:המרכז האזרחי של באר שבע